ഇന്കെല് വിരമിച്ച ഐ.എ.എസുകാരുടെ താവളം: കടകംപള്ളി തിരുവനന്തപുരം: വ്യവസായ വകുപ്പിന് കീഴിലുള്ള ഇന്കെല് വിരമിച്ച ഐ.എ.എസ് ഉദ്യോഗസ്ഥരുടെ താവളമായി മാറിയെന്ന് മുന്മന്ത്രി കടകംപള്ളി സുരേന്ദ്രന് നിയമസഭയില് ആരോപിച്ചു. ശമ്ബളവും ആനുകൂല്യങ്ങളും ഒപ്പിച്ചെടുക്കാനുള്ള വഴിയായി ഇന്കെല് മാറി. സീനിയര് ഐ.എ.എസുകാര് വലിയ പദ്ധതികളുടെ നടത്തിപ്പില് ശ്രദ്ധിക്കുന്നില്ല. ഇന്കെലിനെ താവളമാക്കിയ ഐഎഎസുകാരേയും സര്ക്കാര് ഇറക്കി വിടണമെന്നും തിരുവനന്തപുരം മെഡിക്കല് കോളേജ് വികസനം സംബന്ധിച്ച ശ്രദ്ധക്ഷണിക്കല് പ്രമേയം അവതരിപ്പിക്കവേ കടകംപള്ളി ആവശ്യപ്പെട്ടു. തിരുവനന്തപുരം മെഡിക്കല് കോളേജില് 717.27 കോടിയുടെ വികസന പദ്ധതികളില് 32 കോടിയുടേത് മാത്രമാണ് പൂര്ത്തിയാക്കാനായത്. മാസ്റ്റര് പ്ലാന് രണ്ടു വര്ഷം കൊണ്ടു പൂര്ത്തിയാക്കുമെന്നു പ്രഖ്യാപിച്ചെങ്കിലും ഒന്നാംഘട്ടം പോലും പൂര്ത്തിയാക്കാനായില്ല. ഇനി മൂന്നു ഘട്ടങ്ങള് എന്ന് പൂര്ത്തീകരിക്കാനാകുമെന്നു പറയാനാവില്ല. ഇന്കെലിനെ വച്ച് മുന്നോട്ടു പോയാല് പദ്ധതി തീരില്ല. ഒന്നാം ഘട്ട പ്രവര്ത്തനത്തിനായി ഇന്കെല് ഉപ കരാര് നല്കിയ മുംബയ് കമ്ബനി നിര്മ്മാണം ഇഴയ്ക്കുകയാണെന്നും കടകംപള്ളി ആരോപിച്ചു. എന്നാല്,വിരമിച്ചവരോ അല്ലാത്തവരോ ആയ ഉദ്യോഗസ്ഥര് ഇന്കെലില് ഇല്ലെന്നായിരുന്നു വ്യവസായ മന്ത്രി പി. രാജീവിന്റെ മറുപടി . ഡയറക്ടര് ബോര്ഡില് ഏതാനും ഐ.എ.എസുകാരുണ്ടെന്നും മന്ത്രി പറഞ്ഞു. വികസന പ്രവര്ത്തനത്തില് കാലതാമസം അനുവദിക്കില്ലെന്നും ,സമയബന്ധിതമായി പണി പൂര്ത്തീകരിക്കാത്തവര്ക്കെതിരേ നടപടിയെടുക്കുമെന്നും മന്ത്രി വീണാ ജോര്ജ് പറഞ്ഞു.